Ján Juríček

**Ján Juríček** (* 29. január 1922, Brezová pod Bradlom† 1. jún 1992, Bratislava) bol slovenský spisovateľ, autor literatúry faktu, biografista a významný editor.

## Životopis
Ján (Vlastimil) Juríček pochádzal z rodiny garbiara v Brezovej pod Bradlom. Ľudovú školu navštevoval v rodisku. Gymnaziálne štúdium absolvoval v Leviciach a v Bratislave, kde aj maturoval. Po maturite v rokoch 19411946 študoval na Filozofickej fakulte Univerzity Komenského v Bratislave slovanskú filológiu a dejiny moderných literatúr. Doktorát filozofie (PhDr.) získal v roku 1946. Po vojne pôsobil ako stredoškolský profesor na gymnáziu v Bratislave. V rokoch 19481951 bol referentom vtedajšieho Povereníctva informácií a osvety. Pre nevyhovujúci kádrový profil musel v roku 1951 odísť do robotníckeho povolania v továrni na mlynské stroje v Bratislave. Ako robotník pracoval do roku 1954. Po troch rokoch práce v továrni sa mu podarilo zamestnať ako redaktor vydavateľstva Osveta v Martine. Roku 1956 nastúpil do vydavateľstva Obzor, kde pracoval ako redaktor, editor a organizačný pracovník až do svojho odchodu do dôchodku v roku 1988.

## Dielo
Literárne sa začal prejavovať už ako študent. Spočiatku písal poéziu a drobné črty inšpirované vzťahom k rodnému kraju. Uverejňoval ich v študentských časopisoch a novinách. V diplomovej práci sa zaoberal životom a dielom Martina Rázusa. O slovenskej literatúre začal písať už roku 1942. Svoje články uverejňoval v Národných novinách, Novom rode, Národnej obrode, Eláne, v Tvorbe, neskôr v Historickom časopise, Romboide, Literárnom týždenníku, Historickej revue. Vo svojich životopisných knihách o popredných slovenských literárnych či národno-politických dejateľoch Ján Juríček prinášal širší a nestranný pohľad na našich dejateľov, nezaťažený deformáciou výkladu slovenských dejín predstaviteľmi marxisticky orientovanej literárnej histórie na Slovensku. Jeho prvá kniha o M. R. Štefánikovi mohla vyjsť až v roku 1968, roku Pražskej jari. Po okupácii Česko-Slovenska v roku 1968 vtedajší normalizačný režim chcel, aby ľudia na Štefánika definitívne zabudli. Kniha Jána Juríčka o Štefánikovi po krátkom období slávy zažila, a spolu s ňou jej autor, obdobie pádu. Tretie vydanie bolo v roku 1970 zošrotované, pretože bolo v rozpore s oficiálnym výkladom dejín prezentovaných vtedajším komunistickým režimom. Až v roku 1990 sa kniha dožila slávneho návratu a jej autorovi priniesla aspoň na krátky čas života, ktorý mu zostával, úplnú satisfakciu. Kniha Jána Juríčka *M. R. Štefánik* znamenala určitý prelom v slovenskej biografickej literatúre. Po tomto úspechu-neúspechu Juríček neochabol a postupne publikoval životopisy Ľudovíta Štúra, Martina Kukučína, Svetozára Hurbana Vajanského, ale aj Leva Nikolajeviča Tolstoja. Tvorba Jána Juríčka, predovšetkým adresovaná mladému čitateľovi, bola v čase socializmu neustále napádaná predstaviteľmi marxisticky orientovanej literárnej histórie na Slovensku. Jeho dve posledné knižné diela o Martinovi Rázusovi a Milanovi Hodžovi vyšli až po jeho smrti.

Významnou je aj jeho editorská práca pre vydavateľstvo Obzor. Redigoval také publikácie ako *Slovensko* (6 dielov), *Dejiny svetovej literatúry*, *Súpis pamiatok na Slovensku* a *Dejiny slovenskej literatúry*. Ján Juríček, spolu s Jánom Michálkom je známy aj ako zostavovateľ vlastivedného zborníka *Brezová pod Bradlom*, ktorý vyšiel v roku 1970. Ján Juríček mal ešte mnoho snov a plánov. Chcel napísať knihu o diplomatovi Dr. Štefanovi Osuskom, veľvyslancovi vo Francúzsku, zaujímala ho postava architekta Dušana Jurkoviča. Žiaľ, neľútostná smrť mu zabránila uskutočniť tieto plány.

## Knižné publikácie (výber)
* JURÍČEK, Ján. *M.R. Štefánik: životopisný náčrt*. Bratislava: Mladé letá, 1968.
* JURÍČEK, Ján. *Ľudovít Štúr: Stručná bibliografia.* Bratislava: Mladé letá, 1971.
* JURÍČEK, Ján. *Martin Kukučin: život pútnika.* Bratislava: Mladé letá, 1975.
* JURÍČEK, Ján. *Ľudovít Štúr. 2. vyd.* Bratislava: Tatran, 1976.
* JURÍČEK, Ján. *Malá encyklopédia spisovateľov sveta*. Bratislava: Obzor, 1978.
* JURÍČEK, Ján. *Lev Nikolajevič Tolstoj: mozaika života a diela.* Bratislava: Obzor, 1980. Postavy a osudy.
* JURÍČEK, Ján. *Encyklopédia spisovateľlov sveta. 3., preprac. a dopl. vyd.* Bratislava: Obzor, 1987. Encyklopédie Obzoru.
* JURÍČEK, Ján a Svetozár Hurban VAJANSKÝ. *Vajansky: Portret Odvazneho.* Bratislava: Obzor, 1988.
* JURÍČEK, Ján. *Milan Hodža: kapitola z dejín slovenskej, československej a európskej politiky.* Bratislava: Stimul, 1994. ISBN 8085697173.
* JURÍČEK, Ján. *Martin Rázus - básnik a politika.* Bratislava: Stimul, 1993. ISBN 8085697076.
* MICHÁLEK, Ján, JURÍČEK, Ján. *Brezová pod Bradlom: dejiny, národopis, nárečie, literatúra.* Bratislava: Obzor, 1970.

## Referencie

## Externé odkazy
* Diela Jána Juríčka v súbornom katalógu Slovenskej národnej knižnice

Kategória:Osobnosti z Brezovej pod Bradlom
Kategória:Slovenskí spisovatelia
Kategória:Absolventi Filozofickej fakulty Univerzity Komenského v Bratislave